[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.6.2008

COM(2008) 340 τελικό

ΕΚΘΕΣΗ ΤΗΣ ΕΠΙ ΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με τις βραχυπρόθεσμες στατιστικές, όπως απαιτείται από τον κανονισμό (ΕΚ) αριθ. 1165/98 του Ευρωπαϊκού Κοινοβουλίου και του Συμβουλίου της 19ης Μαΐου 1998

Εκθεση της επιτροπής προς το Συμβούλιο και το Ευρωπαϊκό Κοινοβούλιο

σχετικά με τις βραχυπρόθεσμες στατιστικές, όπως απαιτείται από τον κανονισμό (ΕΚ) αριθ. 1165/98 του Ευρωπαϊκού Κοινοβουλίου και του Συμβουλίου της 19ης Μαΐου 1998

Το άρθρο 14 του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών, όπως τροποποιήθηκε από τον κανονισμό (ΕΚ) αριθ. 1158/2005 του Ευρωπαϊκού Κοινοβουλίου και του Συμβουλίου, ορίζει ότι «Η Επιτροπή, έως τις 11 Αυγούστου 2008 και εφεξής κάθε τρία έτη, υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με τα στατιστικά στοιχεία που συγκεντρώθηκαν σύμφωνα με τον παρόντα κανονισμό, και ιδίως σχετικά με τη σημασία και την ποιότητά τους, καθώς και με την αναθεώρηση των δεικτών. Η έκθεση αναφέρεται επίσης ειδικώς στο κόστος του στατιστικού συστήματος και τις απορρέουσες από τον παρόντα κανονισμό επιβαρύνσεις για τις επιχειρήσεις, σε σχέση με τα προκύπτοντα οφέλη. Υποβάλλει έκθεση σχετικά με τις ενδεδειγμένες πρακτικές για τον περιορισμό της επιβάρυνσης των επιχειρήσεων και αναφέρει τρόπους για τον περιορισμό αυτόν και για τη μείωση του κόστους».

Τα κύρια συμπεράσματα της παρούσας έκθεσης μπορούν να συνοψιστούν ως εξής: στο πρώτο τμήμα υπενθυμίζεται ότι οι στατιστικές που παράγονται σύμφωνα με τον εν λόγω κανονισμό είναι οι βασικές βραχυπρόθεσμες οικονομικές στατιστικές, οι οποίες είναι απαραίτητες για την υλοποίηση της ευρωπαϊκής οικονομικής και νομισματικής πολιτικής. Η διαθεσιμότητα, η κάλυψη, η συγκρισιμότητα και ο επίκαιρος χαρακτήρας τους αυξήθηκαν σημαντικά χάρη στον κανονισμό· οι φιλόδοξοι στόχοι οι οποίοι τέθηκαν στο σχέδιο δράσης ΟΝΕ το 2002 επιτεύχθηκαν. Στο δεύτερο και στο τρίτο τμήμα καταδεικνύεται ότι η ποιότητα των δεικτών είναι γενικά καλή για τους σκοπούς για τους οποίους προορίζονται και ότι οι αναθεωρήσεις περιορίζονται εντός λογικών ορίων. Τέλος, στο τελευταίο τμήμα καταδεικνύεται ότι το κόστος των εν λόγω στατιστικών και η επιβάρυνση των επιχειρήσεων είναι χαμηλά, και περιγράφονται οι βέλτιστες πρακτικές οι οποίες εφαρμόστηκαν για την ελαχιστοποίηση της επιβάρυνσης. Για να συμμορφωθεί με το άρθρο 14, η Επιτροπή (Eurostat) δημιούργησε μια ειδική ομάδα (Task Force) των Εθνικών Στατιστικών Υπηρεσιών, στην οποία ανέθεσε το καθήκον να αναπτύξει ένα εργαλείο για τη μέτρηση της επιβάρυνσης για τις επιχειρήσεις και του κόστους για το στατιστικό σύστημα, που απορρέουν από τον κανονισμό για τις βραχυπρόθεσμες στατιστικές. Το εν λόγω εργαλείο αναπτύχθηκε σύμφωνα με το μοντέλο καθαρού κόστους της ΕΕ, σε συνεργασία με τα κράτη μέλη, και έκανε αναφορά στη δέσμευση της Επιτροπής να μειώσει την επιβάρυνση[1].

Το 2007 η ομάδα εργασίας συνέταξε κείμενο για την εκτίμηση των οφελών του κανονισμού ΒΣ, καλύπτοντας διάφορα θέματα που σχετίζονται με την οικονομία της ΕΕ και της ευρωζώνης: η αυξανόμενη ποσότητα στατιστικών πληροφοριών, ο επίκαιρος χαρακτήρας, το πεδίο εφαρμογής των στατιστικών, η αναθεώρηση των στατιστικών, η χρονική ακρίβεια των στατιστικών και οι δυνατότητες σύγκρισής τους με, π.χ.. εκείνες των ΗΠΑ και της Ιαπωνίας. Το κείμενο υποβλήθηκε στους κύριους χρήστες των ΒΣ σε ευρωπαϊκό επίπεδο και σε επίπεδο χωρών την άνοιξη του 2007.

Το σχέδιο έκθεσης συζητήθηκε και συμφωνήθηκε, σε γενικές γραμμές, με τους εμπειρογνώμονες της ομάδας εργασίας για τις βραχυπρόθεσμες στατιστικές και της επιτροπής στατιστικού προγράμματος.

Τμήμα 1: Καταλληλότητα των βραχυπρόθεσμων στατιστικών και οφέλη που προκύπτουν από τον κανονισμό για τις βραχυπρόθεσμες στατιστικές

Ο ευρωπαϊκός κανονισμός για τις βραχυπρόθεσμες στατιστικές (κανονισμός ΒΣ) (o οποίος εκδόθηκε το 1998 και τροποποιήθηκε σημαντικά το 2005[2]) εισήγαγε ένα κοινό σύνολο δεικτών και ορισμών για τα κράτη μέλη της ΕΕ, προκειμένου να αναλυθεί καλύτερα ο επιχειρηματικός κύκλος σε κοινοτικό και σε εθνικό επίπεδο, εν μέρει ως προϋπόθεση για τη δημιουργία της ευρωζώνης με την κοινή νομισματική πολιτική της. Οι στατιστικές απαιτήσεις για τη δημιουργία και την παρακολούθηση της νομισματικής πολιτικής της ευρωζώνης εκφράσθηκαν από την Ευρωπαϊκή Kεντρική Tράπεζα (EKT) και από την Eπιτροπή σε πολλές περιπτώσεις[3]. Η EKT, οι εθνικές κεντρικές τράπεζες καθώς και η Eπιτροπή και οι εθνικές κυβερνήσεις στην ΕΕ έχουν μεγαλύτερες ανάγκες ως χρήστες όσον αφορά τις βραχυπρόθεσμες στατιστικές. Η επιτυχής εφαρμογή του κανονισμού ΒΣ υπήρξε ακρογωνιαίος λίθος για την παροχή υψηλής ποιότητας βραχυπρόθεσμων οικονομικών δεικτών για την ευρωζώνη ως σύνολο. Οι συγκροτημένες απαιτήσεις του κανονισμού ΒΣ επέτρεψαν στην Eurostat να παράγει σε συστηματική βάση ευρωπαϊκά συγκεντρωτικά στοιχεία.

Το Νοέμβριο του 2002 η Επιτροπή υπέβαλε στο Ευρωπαϊκό Κοινοβούλιο και στο Συμβούλιο πλήρη έκθεση σχετικά με τις στατιστικές της ευρωζώνης, για να υποστηρίξει την ανάπτυξη των κύριων ευρωπαϊκών οικονομικών δεικτών (ΚΕΟΔ) και την πλήρη εφαρμογή τους. Οι ΚΕΟΔ καλύπτουν έναν κατάλογο δεκαεννέα μακροοικονομικών δεικτών, που αναφέρονται σε περιόδους μικρότερες του ενός έτους, για την ευρωζώνη και την ΕΕ, για τους οποίους ορίστηκαν στόχοι βελτίωσης. Οι ΒΣ παρέχουν οκτώ[4] από τους δεκαεννέα ΚΕΟΔ ( βλ. πίνακα 1). Όχι μόνο οι επτά διαθέσιμοι ΚΕΟΔ αλλά και οι 39[5] δείκτες που παρακολουθούνται μέσω του κανονισμού ΒΣ παρέχουν εγκαίρως μια ακριβή και συνοπτική εικόνα της οικονομίας της ΕΕ και της ευρωζώνης.

Οι δείκτες των ΒΣ καλύπτουν το 40% όλων των δελτίων τύπου της Eurostat και είναι συστηματικά μεταξύ εκείνων που οι χρήστες συμβουλεύονται περισσότερο στο δικτυακό τόπο. Η Eurostat παράγει ετησίως 60 μηνιαία δελτία τύπου σχετικά με τους βραχυπρόθεσμους δείκτες (δείκτης βιομηχανικής παραγωγής, δείκτης βιομηχανικών τιμών παραγωγού, δείκτης βιομηχανικών νέων παραγγελιών, παραγωγή στον κατασκευαστικό τομέα, δείκτης κύκλου εργασιών για το λιανικό εμπόριο).

Αύξηση της ποσότητας των στατιστικών πληροφοριών σχετικά με την οικονομία της ΕΕ και της ευρωζώνης

Η βελτιωμένη παροχή στοιχείων επέτρεψε σημαντική αύξηση στη χρήση των ΒΣ για οικονομική ανάλυση. Ενώ το 1999, έτος δρομολόγησης του τρίτου σταδίου της ΟΝΕ, η βιομηχανική παραγωγή ήταν ο μόνος τακτικά διαθέσιμος μηνιαίος ευρωπαϊκός δείκτης ΒΣ, το 2007 έγινε εντατική χρήση ενός φάσματος μηνιαίων και τριμηνιαίων δεικτών σχετικά με την παραγωγή, τη ζήτηση, τις τιμές, τα ημερομίσθια και την απασχόληση, για τη βιομηχανία, τις κατασκευές, το λιανικό εμπόριο και τις υπηρεσίες της αγοράς. Τα στοιχεία χρησιμοποιούνται για την τρέχουσα οικονομική ανάλυση σε επίπεδο ΕΕ και ευρωζώνης, για την ανάλυση σε επίπεδο χωρών και για συγκρίσεις μεταξύ χωρών, για προβλέψεις, για οικονομική έρευνα και για τη λήψη αποφάσεων στο πλαίσιο της οικονομικής και νομισματικής πολιτικής. Για τους χρήστες που ασχολούνται με την οικονομική ανάλυση και την κατάρτιση πολιτικών, τα στοιχεία των ΒΣ παρέχουν ένα μοναδικό σύνολο στοιχείων, το οποίο συμπληρώνει άλλες στατιστικές πηγές, όπως οι τριμηνιαίοι εθνικοί λογαριασμοί ή οι έρευνες (γνώμης) για την ποιότητα. Τέλος, το σύνολο στοιχείων των ΒΣ επεκτάθηκε πρόσφατα στον τομέα των υπηρεσιών. Αυτό βοηθά στην κάλυψη μιας σημαντικής πολιτικής ανάγκης, καθώς η σημασία των υπηρεσιών στην οικονομία εξακολουθεί να αυξάνεται, αλλά τα οφέλη αυτής της εφαρμογής θα εκδηλωθούν πλήρως όχι πριν από το 2009, λόγω των παρεκκλίσεων που προβλέφθηκαν με τον τροποποιητικό κανονισμό του 2005 (βλ. υποσημείωση 4).

Ο όγκος των στοιχείων αυξήθηκε επίσης σημαντικά λόγω των κρατών μελών που προσχώρησαν πρόσφατα και της διαβίβασης περισσότερων στοιχείων από τα κράτη μέλη της ΕΕ 15. Με τη διαβίβαση στοιχείων από 31 χώρες (27 κράτη μέλη, Τουρκία και Κροατία, Νορβηγία και Ελβετία), ο αριθμός των σειρών είναι τώρα τέσσερις φορές μεγαλύτερος από ό,τι πριν από πέντε έτη.

Επίκαιρος χαρακτήρας των στατιστικών σχετικά με την οικονομία της ΕΕ και της ευρωζώνης

Προκειμένου να ικανοποιηθούν ευρύτερες ανάγκες για επίκαιρα στοιχεία και ανάλυση της ευρωπαϊκής νομισματικής ένωσης, ο κανονισμός ΒΣ του 1998 θέσπισε προθεσμίες διαβίβασης. Ο τροποποιητικός κανονισμός του 2005 προχώρησε περισσότερο, με τον καθορισμό μικρότερων προθεσμιών. Όπως φαίνεται στον πίνακα 1, οι νέες προθεσμίες ευθυγραμμίζονται σχεδόν συστηματικά με τις «προθεσμίες-στόχους της ΕΕ» που έθεσε η ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τις στατιστικές της ευρωζώνης [COM(2002) 661]. Ο επίκαιρος χαρακτήρας των ΒΣ βελτιώθηκε τα τελευταία έτη, πράγμα που επιτεύχθηκε με συστηματικές εργασίες σταδιακής ανάπτυξης στα κράτη μέλη, προκειμένου να διατηρηθεί υψηλό επίπεδο ποιότητας των στοιχείων. Εντούτοις, ορισμένες δημοσιεύσεις δεικτών της ΕΕ εξακολουθούν να υπολείπονται των ημερομηνιών διάδοσης των στοιχείων των ΗΠΑ και της Ιαπωνίας.

Ο τροποποιητικός κανονισμός του 2005 εισήγαγε μια ευρωπαϊκή δειγματοληψία, η οποία είναι ιδιαίτερα κατάλληλη για πρώτες και επίκαιρες εκτιμήσεις σε ευρωπαϊκό επίπεδο και, ως εκ τούτου, πληροί τις περισσότερες απαιτήσεις των χρηστών, ενώ, παράλληλα, ελαχιστοποιεί το κόστος και την επιβάρυνση για κάθε κράτος μέλος.

Πίνακας 1 : Επίκαιρος χαρακτήρας των κύριων ευρωπαϊκών οικονομικών δεικτών που σχετίζονται με τις ΒΣ, εκφραζόμενος σε ημέρες μετά την περίοδο αναφοράς

Κατάλογος ΚΕΟΔ για τους δείκτες επιχειρήσεων | Περιοδικότητα | το 2002 | Στόχος για το 2008 | τρέχουσα προθεσμία[6] (προθεσμία που ίσχυε το Μάιο του 2007) |

3.1. Δείκτης βιομηχανικής παραγωγής | Μηνιαία | 48 | 40 | 40 |

3.2. Δείκτης τιμών παραγωγού της βιομηχανίας για εγχώριες αγορές | Μηνιαία | 35 | 35 | 33 |

3.3. Δείκτης βιομηχανικών νέων παραγγελιών | Μηνιαία | Δεν υπήρχε | 40/50 | 50 |

3.4. Δείκτης τιμών βιομηχανικών εισαγωγών | Μηνιαία | Δεν υπήρχε | 45 | 45 (σχεδιάστηκε για το 2007) |

3.5. Παραγωγή στον κατασκευαστικό τομέα | Μηνιαία | 75 και τριμηνιαία | 45 | 45 (από τον Ιανουάριο του 2007) |

3.6. Δείκτης κύκλου εργασιών για λιανικό εμπόριο και επισκευές | Μηνιαία | 60 | 30 | 30 πρώτη εκτίμηση / 60 λεπτομέρειες |

3.7. Δείκτης κύκλου εργασιών για άλλες υπηρεσίες | Τριμηνιαία | εν μέρει | 60 | 60 |

3.8. Δείκτης τιμών παραγωγού για υπηρεσίες | Τριμηνιαία | Δεν υπήρχε | 60(*) | 90 μερικά στοιχεία το 2008 |

(*) Ο αρχικός στόχος αντικαταστάθηκε βάσει του κανονισμού του 2005, ο οποίος ορίζει την υποχρεωτική προθεσμία για τη διαβίβαση των τιμών παραγωγού για τις υπηρεσίες σε 90 ημέρες.

Πεδίο εφαρμογής και ποιότητα των στατιστικών σχετικά με την οικονομία της ΕΕ και της ευρωζώνης

Τα ευρωπαϊκά στοιχεία είναι διαθέσιμα νωρίτερα. Παράλληλα, έχει βελτιωθεί η κάλυψη των χωρών τη στιγμή της πρώτης δημοσίευσής τους. Αυτό είναι σημαντικό ποιοτικό χαρακτηριστικό, δεδομένου ότι μειώνει τον κίνδυνο μεταγενέστερων αναθεωρήσεων των πρώτων δημοσιεύσεων. Πολλοί χρήστες θεώρησαν το σημερινό επίκαιρο χαρακτήρα καλό και συνέστησαν να μην επιδιωχθεί περαιτέρω επιτάχυνση εις βάρος της ακρίβειας: οι ακριβέστερες πρώτες εκτιμήσεις παρέχουν περισσότερα οφέλη στους χρήστες από ό,τι τα ταχύτερα αλλά λιγότερο ακριβή αποτελέσματα.

Το πρόγραμμα MEETS[7] μπορεί να βοηθήσει τα κράτη μέλη και την Επιτροπή (Eurostat), προσδιορίζοντας νέες ανάγκες όσον αφορά το πεδίο εφαρμογής του κανονισμού ΒΣ.

Η ποιότητα των βραχυπρόθεσμων στατιστικών αξιολογήθηκε από τους χρήστες ως γενικά καλή ή ικανοποιητική. Οι βραχυπρόθεσμες στατιστικές αξιολογούνται ως αμερόληπτες και ακριβείς.

Αναθεώρηση των στατιστικών σχετικά με την οικονομία της ΕΕ και της ευρωζώνης

Οι αναθεωρήσεις των ΒΣ ήταν γενικά περιορισμένες, ιδίως στην ευρωζώνη και σε επίπεδο ΕΕ. Εντούτοις, για ορισμένους από τους δείκτες (π.χ. κύκλου εργασιών για το λιανικό εμπόριο) απαιτούνται περαιτέρω εργασίες προκειμένου να βελτιωθεί η αξιοπιστία των πρώτων εκτιμήσεων.

Οι εθνικοί και οι ευρωπαίοι χρήστες αξιολόγησαν τις αναθεωρήσεις ως κατάλληλου μεγέθους, υπογραμμίζοντας ότι το μέγεθος μπορεί να μην είναι ο σημαντικότερος παράγοντας σε σύγκριση με τη συχνότητα των αναθεωρήσεων και δεν πρέπει να είναι αποτέλεσμα επιτάχυνσης των διαδικασιών συλλογής και εκτίμησης.

Χρονική ακρίβεια των στατιστικών σχετικά με την οικονομία της ΕΕ και της ευρωζώνης

Όπως οι περισσότερες χώρες, η Eurostat έχει καθιερώσει ένα χρονοδιάγραμμα δημοσίευσης που ανακοινώνεται εκ των προτέρων για πολλούς από τους δείκτες, πράγμα σημαντικό για τους χρήστες των στοιχείων. Οι ημερομηνίες δημοσίευσης, που ανακοινώνονται εκ των προτέρων στο δικτυακό τόπο της Eurostat για ολόκληρο το έτος, τηρούνται. Η χρονική ακρίβεια των βραχυπρόθεσμων στατιστικών αξιολογείται ομόφωνα ως άριστη, πολύ καλή ή ικανοποιητική. Η τήρηση των εκ των προτέρων ανακοινωθέντων χρονοδιαγραμμάτων δημοσίευσης είναι πολύ σημαντική για την αξιοπιστία των στατιστικών πρακτικών.

Σύγκριση μεταξύ της οικονομίας της ΕΕ και της ευρωζώνης και, π.χ., εκείνης των ΗΠΑ και της Ιαπωνίας

Ο κανονισμός του Συμβουλίου και ο μεταγενέστερος κανονισμός της Επιτροπής σχετικά με τους ορισμούς και τις μεθοδολογικές κατευθυντήριες γραμμές εφαρμόζονται και οι δύο από τις χώρες που διαβιβάζουν στοιχεία βραχυπρόθεσμων στατιστικών. Αυτό το κανονιστικό και μεθοδολογικό πλαίσιο (συμπεριλαμβανομένων των κοινών εργαλείων όπως οι ταξινομήσεις, οι εναρμονισμένες τεχνικές προσαρμογής για την αφαίρεση των ημερολογιακών και εποχικών συνεπειών) εξασφαλίζει καλή συγκρισιμότητα μεταξύ των εθνικών στοιχείων, καθώς και καλής ποιότητας ευρωπαϊκά συγκεντρωτικά στοιχεία.

Εντούτοις, οι διαδικασίες συλλογής και οι μεθοδολογικές επιλογές δεν είναι υποχρεωτικό να είναι 100% ίδιες από χώρα σε χώρα, για να μπορούν οι χώρες να κάνουν βέλτιστη χρήση των στοιχείων που έχουν στη διάθεσή τους. Επιδιώκοντας την καλύτερη δυνατή σχέση κόστους-αποτελεσματικότητας, οι χώρες μπορούν να εφαρμόζουν διαφορετικές μεθόδους συλλογής (έρευνες, χρήση διοικητικών πηγών) και διαφορετικούς τρόπους υπολογισμού για τα στοιχεία.

Η αντιστοιχία όσον αφορά τους ορισμούς, τις μεθόδους και την ποιότητα μεταξύ της οικονομίας της ΕΕ και της οικονομίας της ευρωζώνης και άλλων σημαντικών οικονομιών είναι πολύ καλή και επιτρέπει καλύτερη οικονομική ανάλυση. Η Eurostat συνεργάζεται στενά με τον ΟΟΣΑ και με άλλους διεθνείς οργανισμούς, προκειμένου να εξασφαλίσει συγκρίσιμες μεθοδολογίες και στοιχεία, καθώς και τη χρήση κοινών εργαλείων.

Από τη σύγκριση του επίκαιρου χαρακτήρα ορισμένων στατιστικών προκύπτει ότι η δημοσίευση των αμερικανικών και των ιαπωνικών στοιχείων εξακολουθεί να γίνεται ταχύτερα από τη δημοσίευση των αντίστοιχων ευρωπαϊκών (π.χ., όσον αφορά την απασχόληση, το εργατικό δυναμικό και τα ημερομίσθια). Εντούτοις, πρέπει να εξασφαλιστεί η κατάλληλη ισορροπία μεταξύ ποιότητας και ταχύτητας.

Τμήμα 2: Ποιότητα των στοιχείων

Πέντε αρχές του κώδικα ορθής πρακτικής για τις ευρωπαϊκές στατιστικές, που θεσπίστηκε το 2005, είναι αφιερωμένες στην ποιότητα της στατιστικής παραγωγής: καταλληλότητα, ακρίβεια και αξιοπιστία, επίκαιρος χαρακτήρας και χρονική ακρίβεια[8], συνεκτικότητα και συγκρισιμότητα[9], προσβασιμότητα και σαφήνεια.

Μέσω της διαβούλευσης με εθνικούς και ευρωπαίους χρήστες, κατά τη διάρκεια της άνοιξης του 2007, αξιολογήθηκε η καταλληλότητα των στοιχείων των βραχυπρόθεσμων στατιστικών από τους χρήστες ως καλή: οι βραχυπρόθεσμες στατιστικές καλύπτουν τις ανάγκες τους (βλ. τμήμα 1). Οι περισσότεροι από τους δείκτες των ΒΣ είναι διαθέσιμοι εδώ και περισσότερα από 10 έτη σε ευρωπαϊκό επίπεδο, επιτρέποντας την ανάλυση του επιχειρηματικού κύκλου. Η συμμόρφωση των κρατών μελών όσον αφορά την αξιοπιστία, τον επίκαιρο χαρακτήρα, τη συνεκτικότητα και τη συγκρισιμότητα παρακολουθείται από την Eurostat κάθε έξι μήνες και παρουσιάζει συνεχή βελτίωση: η μέση επίδοση της ΕΕ27 ήταν 9,0 (με άριστα το 10) την 1η Απριλίου 2007, 8,5 (1η Απριλίου 2005) και 6,6 (1η Ιανουαρίου 2004). Τα περισσότερα κράτη μέλη έχουν επιτύχει σχεδόν πλήρη συμμόρφωση με τον κανονισμό ΒΣ.

Η ακρίβεια της στατιστικής παραγωγής εξασφαλίζεται, σε εθνικό και κοινοτικό επίπεδο, με την εξάλειψη όσο το δυνατόν περισσότερων σφαλμάτων μη οφειλόμενων στη δειγματοληψία (μεροληψία λόγω των ορισμών, σφάλματα επεξεργασίας, σφάλματα μετρήσεων, σφάλματα κάλυψης), με τον υπολογισμό των σφαλμάτων δειγματοληψίας και τη μελέτη και την ανάλυση των αναθεωρήσεων (βλ. τμήμα 3 σχετικά με τις αναθεωρήσεις). Λεπτομερέστερες τεχνικές πληροφορίες παρέχονται στις δημοσιεύσεις για το δείκτη βιομηχανικής παραγωγής, το δείκτη κύκλου εργασιών για το λιανικό εμπόριο, και το δείκτη εγχώριων τιμών παραγωγού.

Όλα τα στοιχεία των βραχυπρόθεσμων στατιστικών είναι διαθέσιμα στο δικτυακό τόπο της Eurostat. Από το 2006, ένα ειδικό τμήμα του δικτυακού τόπου της Eurostat σχετίζεται με τις βραχυπρόθεσμες στατιστικές επιχειρήσεων[10] και παρέχει τις τελευταίες δημοσιεύσεις, πρόσβαση στα στοιχεία, σχετικές πληροφορίες (νομικές και μεθοδολογικές) και απαντήσεις σε συχνές ερωτήσεις. Κάθε μήνα, τα δελτία τύπου για τις βραχυπρόθεσμες στατιστικές είναι μεταξύ των πρώτων 10 δημοφιλέστερων δημοσιεύσεων του δικτυακού τόπου της Eurostat. Η σαφήνεια εξασφαλίζεται με ένα περιεκτικό και συνεκτικό σύνολο μεταδεδομένων, με πίνακες και γραφικές παραστάσεις που σχετίζονται με τις δημοσιευόμενες σειρές. Τα μεταδεδομένα είναι δημοσίως προσβάσιμα. Από το 2000 η Eurostat δημιούργησε μια βάση δεδομένων με την ονομασία «Πηγές και μέθοδοι βραχυπρόθεσμων στατιστικών», η οποία συγκεντρώνει μεταδεδομένα από όλα τα κράτη μέλη και όλους τους δείκτες. Οι πηγές και μέθοδοι ΒΣ (τελευταία ενημέρωση: 2007) παρέχουν πληροφορίες σχετικά με την κάλυψη, την περιοδικότητα, τον επίκαιρο χαρακτήρα, τη δημοσίευση, τη νομική βάση και τους κανόνες εμπιστευτικότητας, την ποιότητα και τη μεθοδολογία.

Τμήμα 3: Αναθεωρήσεις

Οι αναθεωρήσεις των ΒΣ ήταν γενικά περιορισμένες, ιδίως στην ευρωζώνη και σε επίπεδο ΕΕ. Εντούτοις, για ορισμένους από τους δείκτες απαιτούνται περαιτέρω εργασίες προκειμένου να βελτιωθεί η αξιοπιστία των πρώτων εκτιμήσεων. Μια ομάδα εμπειρογνωμόνων από τον ΟΟΣΑ, την ΕΚΤ, την Eurostat και τα κράτη μέλη εργάζεται στο πλαίσιο μιας ειδικής ομάδας (Task Force) για την ενοποίηση των πολιτικών αναθεώρησης μεταξύ δεικτών και χωρών.

Υπάρχουν διάφορες πηγές αναθεωρήσεων των βραχυπρόθεσμων στατιστικών. Οι δείκτες των βραχυπρόθεσμων στατιστικών βασίζονται κυρίως σε στοιχεία ερευνών. Ως εκ τούτου, μια πηγή αναθεώρησης σε εθνικό επίπεδο είναι οι τελευταίες απαντήσεις σε έρευνες από ορισμένες εταιρείες. Οι πρώτες εκτιμήσεις μπορεί να προέρχονται από κριτικές ή στατιστικές τεχνικές και μπορεί να χρειάζεται να αναθεωρηθούν, όταν καθίστανται διαθέσιμα περισσότερα στοιχεία ή λόγω συγκριτικής ανάλυσης.

Μια δεύτερη πηγή αναθεώρησης είναι οι μεθοδολογικές αλλαγές (αλλαγές στις στατιστικές μεθόδους, αλλαγές στις έννοιες, στους ορισμούς ή στις ταξινομήσεις), οι οποίες μπορούν να λάβουν πολλές μορφές: βελτίωση των πηγών των στοιχείων (ανάπτυξη νέας έρευνας ή διοικητικών στοιχείων), εφαρμογή ορισμένων υφιστάμενων πρακτικών προερχόμενων από ευρωπαϊκές ή διεθνείς απαιτήσεις.

Μια τρίτη πηγή αναθεώρησης είναι οι στατιστικές προσαρμογές που πραγματοποιούνται σε εθνικό και σε ευρωπαϊκό επίπεδο προκειμένου να ληφθεί υπόψη η εποχικότητα και οι ημερολογιακές συνέπειες που επηρεάζουν τις χρονολογικές σειρές.

Τέλος, οι αναθεωρήσεις μπορεί περιστασιακά να οφείλονται σε ατυχήματα όπως σφάλματα στοιχείων των πηγών ή των διαδικασιών υπολογισμού.

Στον πίνακα 2 παρατίθενται τα μεγέθη της αναθεώρησης του ποσοστού μεγέθυνσης μεταξύ του πρώτου δημοσιευθέντος δείκτη και της δεύτερης δημοσίευσης (ένα μήνα αργότερα) για τα ευρωπαϊκά συγκεντρωτικά στοιχεία των πέντε δεικτών που υπόκεινται σε νέες δημοσιεύσεις. Μεταξύ των πέντε αυτών δεικτών, οι βιομηχανικές νέες παραγγελίες και η παραγωγή στον κατασκευαστικό τομέα έχουν τη μεγαλύτερη αναθεώρηση, η οποία μετράται με το μέσο όρο σε περίοδο δύο ετών της απόλυτης αναθεώρησης. Ο δείκτης τιμών παραγωγού της εγχώριας βιομηχανίας έχει τη μικρότερη αναθεώρηση.

Πίνακας 2 : Μέγεθος της αναθεώρησης για πέντε βραχυπρόθεσμους δείκτες - σε επίπεδο ΕΕ

Μέση απόλυτη αναθεώρηση[11] | Μέσο μεταγενέστερο ποσοστό ανάπτυξης | Μέση αναθεώρηση | Σχετική μέση απόλυτη αναθεώρηση[12] |

Βιομηχανική παραγωγή χωρίς εποχικές διακυμάνσεις[13] | 0,1 | 0,3 | 0,0 | 0,18 |

Βιομηχανικές νέες παραγγελίες χωρίς εποχικές διακυμάνσεις | 0,4 | 0,8 | 0,2 | 0,23 |

Τιμές παραγωγού της εγχώριας βιομηχανίας | 0,1 | 0,3 | 0,0 | 0,27 |

Παραγωγή στον κατασκευαστικό τομέα χωρίς εποχικές διακυμάνσεις [14] | 0,2 | 0,4 | -0,2 | 0,43 |

Αποπληθωρισμένος κύκλος εργασιών του λιανικού εμπορίου χωρίς εποχικές διακυμάνσεις | 0,1 | 0,2 | 0,0 | 0,27 |

Η πολιτική αναθεώρησης εξαρτάται από την πηγή. Για παράδειγμα, σε ορισμένες χώρες, ο δείκτης εισροής εργατικού δυναμικού (αριθμός των απασχολούμενων ατόμων) προέρχεται από την έρευνα εργατικού δυναμικού, η οποία είναι έρευνα βασιζόμενη στα νοικοκυριά, και οι εκτιμήσεις γενικά δεν αναθεωρούνται.

Στο βιομηχανικό τομέα, ο δείκτης τιμών παραγωγού συχνά δεν αναθεωρείται. Ο δείκτης παραγωγής είναι ένας δείκτης με τη μέγιστη διαφορά μεταξύ της πρώτης δημοσιευθείσας εκτίμησης και των τελικών στοιχείων: από 3 μήνες έως 2 ή 3 έτη λόγω των συγκρίσεων με τα διαρθρωτικά στοιχεία ή με τα στοιχεία των εθνικών λογαριασμών.

Στον τομέα του λιανικού εμπορίου και των υπηρεσιών, ο δείκτης απασχόλησης υπόκειται περισσότερο σε μακρά περίοδο αναθεώρησης από ό,τι ο κύκλος εργασιών. Σε ορισμένες χώρες, οι βραχυπρόθεσμοι δείκτες για την απασχόληση που βασίζονται σε στοιχεία ερευνών για τις επιχειρήσεις οριστικοποιούνται έπειτα από 14 μήνες έως 2-3 έτη μετά το τρίμηνο αναφοράς για τη συνεκτικότητα με τα διαρθρωτικά στοιχεία.

Συνεπώς, οι πολιτικές αναθεώρησης ποικίλλουν από ένα βραχυπρόθεσμο δείκτη σε άλλο και από χώρα σε χώρα. Εντούτοις, η εφαρμογή του κανονισμού ΒΣ, και ιδίως της τροποποίησής του που πραγματοποιήθηκε το 2005, με τον καθορισμό απαιτητικών προθεσμιών για τη διαβίβαση από τα κράτη μέλη, ώθησε τα κράτη μέλη να ενισχύσουν ολόκληρη τη διαδικασία της κατάρτισης βραχυπρόθεσμων στατιστικών και να ελαχιστοποιήσουν τις αναθεωρήσεις.

Τμήμα 4: Κόστος και επιβάρυνση· βέλτιστες πρακτικές για τη μείωση της επιβάρυνσης των επιχειρήσεων

Κόστος και επιβάρυνση

Το 2005 δημιουργήθηκε μια ειδική ομάδα (Task force) απαρτιζόμενη από ειδικούς για τις βραχυπρόθεσμες στατιστικές, η οποία ανέλαβε να αναπτύξει ένα εργαλείο για τη μέτρηση της στατιστικής επιβάρυνσης[15] για τις επιχειρήσεις και του κόστους για το στατιστικό σύστημα, που ανακύπτουν από τον κανονισμό ΒΣ, σύμφωνα με μια κοινή ευρωπαϊκή μεθοδολογία. Το εργαλείο αναπτύχθηκε σύμφωνα με το μοντέλο καθαρού κόστους της ΕΕ. Ωστόσο, τα μέτρα εκφράζονται μόνο σε εργασθείσες ώρες ανά έτος και δεν μεταφράζονται σε ευρώ.

Το μέτρο της επιβάρυνσης ορίζεται ως ο χρόνος που χρειάζεται η επιχείρηση για να συλλέξει όλα τα στοιχεία ώστε να ανταποκριθεί στις στατιστικές απαιτήσεις. Το μέτρο του κόστους ορίζεται ως ο χρόνος που χρειάζεται στην αρμόδια εθνική στατιστική αρχή για να συμμορφωθούν όλες οι δραστηριότητες με τον κανονισμό ΒΣ.

Τα μέτρα οριστικοποιήθηκαν κατά τη διάρκεια του πρώτου τριμήνου του 2007. Με βάση είκοσι έξι χώρες, διαμορφώθηκε μια καλή συνολική εικόνα της Ευρωπαϊκής Ένωσης.

Σε ένα τυπικό έτος, περίπου 930.000 ευρωπαϊκές επιχειρήσεις απάντησαν σε στατιστική έρευνα σχετικά με τους 39 δείκτες βραχυπρόθεσμων στατιστικών. Κατά μέσο όρο, κάθε επιχείρηση που απάντησε δαπάνησε 4 ώρες και 20 λεπτά ανά έτος (21 λεπτά το μήνα) για να απαντήσει στις στατιστικές έρευνες που σχετίζονται με τον κανονισμό ΒΣ και τους 39 δείκτες. Αυτοί που απάντησαν είναι κυρίως μεγάλες επιχειρήσεις, επειδή οι μικρομεσαίες επιχειρήσεις γενικώς εξαιρούνται (βλ. τμήμα 4.2). Συνολικά (για τους 39 δείκτες για διάστημα ενός έτους συλλογής στοιχείων και υπολογισμού), το κόστος για το στατιστικό σύστημα είναι περίπου του ίδιου μεγέθους με την επιβάρυνση για τις επιχειρήσεις. Λόγω της επικράτησης του βιομηχανικού τομέα (21 από τους 39 δείκτες) στον ίδιο τον κανονισμό ΒΣ και στο σύστημα συλλογής στοιχείων, ο αριθμός των επιχειρήσεων που συμμετέχουν στη συλλογή των βιομηχανικών στοιχείων αντιπροσωπεύει το 44% του συνολικού αριθμού (αντίστοιχα 38% στον τομέα του λιανικού εμπορίου και των υπηρεσιών και 18% στον κατασκευαστικό τομέα).

Οι μηνιαίοι δείκτες συμβάλλουν με σημαντικό μερίδιο (80%) στο συνολικό στατιστικό κόστος και την επιβάρυνση, αλλά, παράλληλα, παρέχουν υψηλά οφέλη για τους χρήστες: οι μηνιαίοι δείκτες δημοσιεύονται προκειμένου να εξασφαλιστεί η επίκαιρη οικονομική ανάλυση.

Πρέπει να υπογραμμιστεί ότι το κόστος που περιγράφεται ανωτέρω είναι το συνολικό κόστος συλλογής των εν λόγω στατιστικών, και όχι το πρόσθετο κόστος της ύπαρξης του κανονισμού ΕΕ. Ο κανονισμός ΒΣ άρχισε να ισχύει το 1998, σε μια στιγμή που, ήδη, πολλές βραχυπρόθεσμες στατιστικές εφαρμόζονταν στις χώρες της ΕΕ. Επιπλέον, περισσότερα από τα δύο τρίτα των βραχυπρόθεσμων δεικτών που καλύπτονται από τον κανονισμό ΒΣ αποτελούν εισροή για άλλους κανονισμούς της ΕΕ (εθνικοί λογαριασμοί, δείκτης κόστους εργασίας) ή εκροή από άλλους κανονισμούς της ΕΕ (έρευνα εργατικού δυναμικού).

Βέλτιστες πρακτικές για τη μείωση της επιβάρυνσης

Προκειμένου να ικανοποιήσουν τις απαιτήσεις των ΒΣ, τα κράτη μέλη προσπαθούν να ελαχιστοποιήσουν τη στατιστική επιβάρυνση για τις επιχειρήσεις, παράγοντας, παράλληλα, επαρκώς επίκαιρα και αξιόπιστα στοιχεία για οικονομική ανάλυση. Για το σκοπό αυτό, εφαρμόστηκαν σε πολλές χώρες -και αναπτύσσονται σε άλλες- διάφορες πρακτικές και διαδικασίες. Ορισμένα παραδείγματα δίνονται κατωτέρω.

Περίπου 20 χώρες καθιέρωσαν την ηλεκτρονική συλλογή στοιχείων ως εναλλακτική δυνατότητα που προσφέρεται στις επιχειρήσεις αντί της επιστροφής των ερωτηματολογίων με το ταχυδρομείο ή με φαξ. Η ηλεκτρονική συλλογή στοιχείων παρέχει στις επιχειρήσεις την ευελιξία να απαντήσουν εντός ορισμένων προθεσμιών, με την πρώτη επικύρωση των στοιχείων σε επίπεδο επιχείρησης. Ορισμένες εθνικές στατιστικές υπηρεσίες (ΕΣΥ) εφάρμοσαν μια διεπαφή με τυποποιημένο λογισμικό για εταιρικούς λογαριασμούς, που χρησιμοποιείται ευρέως από τις επιχειρήσεις.

Οι διοικητικές πηγές στοιχείων είναι μέρος των εισροών που χρησιμοποιούνται από τις ΕΣΥ για την κατάρτιση των δεικτών των βραχυπρόθεσμων στατιστικών. Το προφανές πλεονέκτημα είναι ότι δεν επιβάλλεται στις επιχειρήσεις πρόσθετη στατιστική επιβάρυνση, μολονότι η διοικητική επιβάρυνση παραμένει.

Ο ΦΠΑ ή άλλα φορολογικά ή διοικητικά στοιχεία είναι μια πηγή πληροφοριών ευρείας βάσης για το επιχειρηματικό σύστημα. Η χρήση τους για στατιστικούς σκοπούς έχει πολλά πλεονεκτήματα, και ιδίως τη μείωση της στατιστικής επιβάρυνσης για τις επιχειρήσεις. Αντίθετα, μπορεί να υπάρξει κάποια απώλεια στην ποιότητα των στοιχείων, αν οι έννοιες είναι υπερβολικά διαφορετικές από τις στατιστικές ανάγκες ή μεταβάλλονται με την πάροδο του χρόνου. Υπήρξαν διάφορες περιπτώσεις στις οποίες μια διοικητική πηγή εξαφανίστηκε ξαφνικά, αφήνοντας τους στατιστικούς χωρίς άλλη επιλογή από το να αναδιεξαγάγουν μια στατιστική έρευνα.

Όταν χρησιμοποιούνται διοικητικά στοιχεία για την κατάρτιση των δεικτών των ΒΣ, το μητρώο ή οι δηλώσεις ΦΠΑ αντιπροσωπεύουν περίπου το 50% και το μητρώο απασχόλησης το άλλο μισό. Οι διοικητικές πηγές στοιχείων χρησιμοποιούνται συχνότερα για τα τριμηνιαία στοιχεία, δεδομένου ότι, γενικά, δεν είναι τόσο επίκαιρες όσο οι επί τούτου σχεδιασμένες μηνιαίες στατιστικές έρευνες.

Συχνά, για να συμπληρωθούν τα στοιχεία που προέρχονται από έρευνες, χρησιμοποιούνται διοικητικές πηγές στοιχείων, που παρέχουν πληροφορίες για μικρομεσαίες επιχειρήσεις.

Όλα τα κράτη μέλη αποφεύγουν την επιβάρυνση των μικρών επιχειρήσεων , συμπεριλαμβάνοντας κατώτατα όρια ή εφαρμόζοντας στρατηγικές για τα δείγματα. Όσον αφορά τους δείκτες βάσει του κανονισμού ΒΣ, οι χώρες εφαρμόζουν κατώτατα όρια στη συλλογή στοιχείων για πολλούς δείκτες – για το λόγο αυτό, η μεγάλη πλειονότητα των μικρών επιχειρήσεων δεν περιλαμβάνονται στο δείγμα, το οποίο καταρτίζεται κατά τέτοιο τρόπο ώστε να είναι αντιπροσωπευτικό του συνολικού πληθυσμού και να εξασφαλίζει πολύ καλή κάλυψη της σχετικής μεταβλητής[16]. Χαμηλά ποσοστά δειγματοληψίας εφαρμόζονται κυρίως στις δραστηριότητες λιανικού εμπορίου για τις μικρές επιχειρήσεις (που απασχολούν λιγότερα από 10 άτομα) και μπορεί να οδηγήσουν σε μικρότερη ακρίβεια των τελικών εκτιμήσεων. Προκειμένου να μειωθεί η επιβάρυνση των μικρών επιχειρήσεων, μπορεί να χρησιμοποιούνται ορισμένες διαδικασίες εκτίμησης, όπως η πρόβλεψη μηνιαίων στοιχείων από τριμηνιαία έρευνα ή η χρήση πληροφοριών από διοικητικές πηγές (όπως ο ΦΠΑ).

Τεχνικές δειγματοληψίας , όπως εκ περιτροπής δείγματα (π.χ. 20% των επιχειρήσεων αντικαθίσταται κάθε έτος) εφαρμόζονται συχνά από τα μεγαλύτερα κράτη μέλη. Τα μεγέθη των δειγμάτων βελτιστοποιούνται με τη χρήση προηγμένων στατιστικών διαδικασιών κατανομής. Οι στρατηγικές για τα δείγματα πρέπει να σχετίζονται με τη ζήτηση: μερικές φορές, εκτός από τον εθνικό δείκτη που απαιτείται από τον κανονισμό ΒΣ, μπορεί να προστεθούν περιφερειακοί ή τοπικοί δείκτες προκειμένου να ικανοποιηθούν οι ανάγκες των εθνικών χρηστών, πράγμα που απαιτεί πολύ μεγαλύτερα δείγματα.

Ο συντονισμός των ερευνών μεταξύ των δεικτών των ΒΣ, καθώς και μεταξύ αυτών και άλλων ερευνών, διαδραματίζει σημαντικό ρόλο στους κόλπους των Εθνικών Στατιστικών Υπηρεσιών, προκειμένου να μειωθούν οι αλληλεπικαλύψεις στατιστικών και, κατά συνέπεια, η επιβάρυνση των επιχειρήσεων, αποφεύγοντας την υποβολή των ίδιων ερωτήσεων πολλές φορές.

Ορισμένες Εθνικές Στατιστικές Υπηρεσίες έχουν πειραματιστεί επιτυχώς με ένα «ενιαίο σημείο εισόδου στοιχείων», ειδικά για τις μεγάλες επιχειρήσεις: το πρόγραμμα εφαρμογής προφίλ μεγάλων επιχειρήσεων . Αυτή η ολιστική στρατηγική δημιουργεί πολύ καλές μακροχρόνιες σχέσεις μεταξύ των επιχειρήσεων και των Στατιστικών Υπηρεσιών, εξορθολογίζει τις απαιτήσεις της Στατιστικής Υπηρεσίας για στοιχεία και δημιουργεί τις προϋποθέσεις για τη διαχείριση του φόρτου απάντησης.

Ο ίδιος ο κανονισμός ΒΣ επιτρέπει ουσιαστική μείωση της επιβάρυνσης, με την καθιέρωση της έννοιας των ευρωπαϊκών δειγματοληπτικών συστημάτων για ορισμένες μεταβλητές. Γι’ αυτές τις περιπτώσεις, οι χώρες μπορούν να συλλέγουν στοιχεία αποκλειστικά για τις βιομηχανίες ή τα προϊόντα που είναι πολύ σημαντικά και συμβάλλουν σε μεγάλο βαθμό στα συγκεντρωτικά στοιχεία σε ευρωπαϊκό επίπεδο. Ο τροποποιητικός κανονισμός του 2005 εισήγαγε επίσης κατώτατα όρια για τα μικρά κράτη μέλη . Και οι δύο αυτές τεχνικές μειώνουν την επιβάρυνση των επιχειρήσεων, ενώ, παράλληλα, εξακολουθούν να επιτρέπουν στην Επιτροπή (Eurostat) να υπολογίζει αξιόπιστα συγκεντρωτικά στοιχεία σε επίπεδο ΕΕ.

Άλλες ευρωπαϊκές πρωτοβουλίες περιλαμβάνουν μεθοδολογικές κατευθυντήριες γραμμές ή ειδικά εργαστήρια για τη δημιουργία συνεργειών στους κόλπους της ευρωπαϊκής στατιστικής κοινότητας και για την προώθηση της ανταλλαγής βέλτιστων πρακτικών και συζητήσεων. Στο πλαίσιο του τροποποιητικού κανονισμού του 2005, η Eurostat παρέσχε, σε συντονισμό με τον ΟΟΣΑ, μεθοδολογικές κατευθυντήριες γραμμές για την εφαρμογή των δεικτών τιμών παραγωγού για υπηρεσίες και διοργάνωσε διάφορα εργαστήρια για ειδικές δραστηριότητες παροχής υπηρεσιών.

Παράρτημα: κατάλογος δεικτών των βραχυπρόθεσμων στατιστικών (οι ΚΕΟΔ αναγράφονται με έντονους χαρακτήρες)

Τομέας | Δείκτης | Περιοδικότητα Μ: Μηνιαία Τ: Τριμηνιαία | Προθεσμία κανονισμού[17] |

Βιομηχανία | Παραγωγή | Μ | 1 μήνας και 10 ημέρες |

κύκλος εργασιών, εγχώριος κύκλος εργασιών, μη εγχώριος κύκλος εργασιών (διαχωρισμός μεταξύ εντός και εκτός ευρωζώνης) | Μ | 2 μήνες |

νέες ληφθείσες παραγγελίες, εγχώριες νέες παραγγελίες, μη εγχώριες νέες παραγγελίες (διαχωρισμός μεταξύ εντός και εκτός ευρωζώνης) | Μ | 1 μήνας και 20 ημέρες |

αριθμός απασχολούμενων ατόμων | Τ | 2 μήνες |

εργασθείσες ώρες | Τ | 3 μήνες |

ακαθάριστοι μισθοί και ημερομίσθια | Τ | 3 μήνες |

τιμές παραγωγού, εγχώριες τιμές παραγωγού, μη εγχώριες τιμές παραγωγού (διαχωρισμός μεταξύ εντός και εκτός ευρωζώνης) | Μ | 1 μήνας και 5 ημέρες |

τιμές εισαγωγής (διαχωρισμός μεταξύ εντός και εκτός ευρωζώνης) | Μ | 1 μήνας και 15 ημέρες |

Κατασκευές | Παραγωγή, παραγωγή δομικών κατασκευών, παραγωγή έργων πολιτικού μηχανικού | Μ / Τ[18] |

αριθμός απασχολούμενων ατόμων | Τ | 2 μήνες |

εργασθείσες ώρες | Τ | 3 μήνες |

ακαθάριστοι μισθοί και ημερομίσθια | Τ | 3 μήνες |

κατασκευαστικό κόστος, κόστος υλικών, κόστος εργασίας | Τ | 3 μήνες |

οικοδομικές άδειες: αριθμός κατοικιών· οικοδομικές άδειες: m² ωφέλιμης επιφάνειας δαπέδου | Τ | 3 μήνες |

Λιανικό εμπόριο | Κύκλος εργασιών | Μ | 1 μήνας[19] / 2 μήνες |

Αριθμός απασχολούμενων ατόμων | Τ | 2 μήνες |

αποπληθωρισμένος κύκλος εργασιών | Μ | 1 μήνας / 2 μήνες |

Άλλες υπηρεσίες | Κύκλος εργασιών | Τ | 2 μήνες |

αριθμός απασχολούμενων ατόμων | Τ | 2 μήνες |

τιμές παραγωγού | Τ | 3 μήνες |

[1] COM(2005) 97 «Βελτίωση της νομοθεσίας για την ανάπτυξη και την απασχόληση στην Ευρωπαϊκή Ένωση».

[2] Κανονισμός (ΕΚ) αριθ. 1158/2005 του Ευρωπαϊκού Κοινοβουλίου και του Συμβουλίου, της 6 Ιουλίου 2005, για την τροποποίηση του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών.

[3] Για παράδειγμα, «Στατιστικές απαιτήσεις της Ευρωπαϊκής Κεντρικής Τράπεζας στον τομέα των γενικών οικονομικών στατιστικών», EKT, Αύγουστος 2000.

[4] Οι δείκτες τιμών παραγωγού των υπηρεσιών δεν διατίθενται ακόμη σε ευρωπαϊκό επίπεδο, λόγω της μακροχρόνιας παρέκκλισης που ζητήθηκε από τα περισσότερα κράτη μέλη ως τον Αύγουστο του 2008.

[5] Κατάλογος στο παράρτημα.

[6] Ο τροποποιημένος κανονισμός του 2005 επέτρεψε πρόσθετη καθυστέρηση 15 ημερών για τα μικρότερα κράτη μέλη.

[7] Το πρόγραμμα εκσυγχρονισμού των ευρωπαϊκών στατιστικών για τις επιχειρήσεις και το εμπόριο (MEETS) είναι εξαετές (2008-2013). Πρώτος στόχος του είναι η ανάπτυξη συνόλων-στόχων δεικτών και η αναθεώρηση των προτεραιοτήτων.

[8] Πρβλ. 1.2 και 1.5.

[9] Πρβλ. 1.6.

[10] Στο θέμα: Βιομηχανία, εμπόριο και υπηρεσίες.

[11] Η αναθεώρηση είναι η διαφορά μεταξύ του πρώτου δημοσιευθέντος δείκτη και της δεύτερης εκτίμησης, ένα μήνα αργότερα. Τα στοιχεία καλύπτουν την περίοδο από το Νοέμβριο του 2005 έως το Μάιο του 2007. Για παράδειγμα, το ποσοστό μεγέθυνσης της βιομηχανικής παραγωγής για το Φεβρουάριο του 2007 για την ευρωζώνη σε σύγκριση με τον Ιανουάριο του 2007 εκτιμήθηκε σε 0,6 στην πρώτη δημοσίευση. Ένα μήνα αργότερα, η τιμή του ποσοστού μεγέθυνσης εκτιμήθηκε σε 0,5, το οποίο αντιστοιχεί σε αναθεώρηση κατά -0,1 και απόλυτη αναθεώρηση κατά 0,1 του ποσοστού μεγέθυνσης.

[12] Η σχετική μέση απόλυτη αναθεώρηση είναι ο λόγος του αθροίσματος της απόλυτης αναθεώρησης προς το άθροισμα των απόλυτων μεταγενέστερων εκτιμήσεων.

[13] Χωρίς εποχικές διακυμάνσεις· ο όρος «ακαθάριστα» αντιστοιχεί στα ακαθάριστα στοιχεία.

[14] Ο δείκτης παραγωγής στον κατασκευαστικό τομέα είναι μηνιαίος από το Νοέμβριο του 2006. Οι αναθεωρήσεις υπολογίζονται βάσει τριμηνιαίων στοιχείων από το πρώτο τρίμηνο του 2005 έως το τρίτο τρίμηνο του 2006, και στη συνέχεια βάσει μηνιαίων στοιχείων από το Νοέμβριο του 2006 έως τον Ιούνιο του 2007.

[15] Αξιολογείται μόνο η επιβάρυνση για τις επιχειρήσεις που προέρχεται από στατιστικές έρευνες. Όταν χρησιμοποιούνται διοικητικές πηγές για την κατάρτιση βραχυπρόθεσμων στατιστικών, η επιβάρυνση δεν λαμβάνεται εν προκειμένω υπόψη, δεδομένου ότι πραγματοποιείται ούτως ή άλλως για διοικητικό σκοπό.

[16] Στο βιομηχανικό τομέα μπορούν να εφαρμόζονται κατώτατα όρια για τον αποκλεισμό των μικρών επιχειρήσεων από την έρευνα (πολύ συχνά με λιγότερους από 10 απασχολουμένους), αλλά η κάλυψη διατηρείται σε πολύ υψηλό επίπεδο (άνω του 70-80%). Όταν οι δραστηριότητες είναι λιγότερο συγκεντρωμένες, όπως στις κατασκευές, στο λιανικό εμπόριο ή στα εστιατόρια, δεν εφαρμόζονται κατώτατα όρια συνολικού αποκλεισμού. Η επιβάρυνση για τις μικρές επιχειρήσεις μειώνεται με την εφαρμογή διαφορετικών ποσοστών δειγματοληψίας ανάλογα με τον κύκλο εργασιών ή με τα στοιχεία τα σχετικά με την απασχόληση.

[17] Η προθεσμία μπορεί να είναι έως 15 ημερολογιακές ημέρες μεγαλύτερη για τα μικρότερα κράτη μέλη.

[18] Εξαρτάται από το μέγεθος του κράτους μέλους.

[19] Ένας μήνας για τα συγκεντρωτικά στοιχεία, δύο μήνες για τις λεπτομέρειες.